 शुरू च कुसै गी एह् शक्क बी नेईं हा जे जम्मू च दौं म्हीनें तक्कर चले दा आंदोलन संघ परोआर दी गै उपज हा ते संघर्श समिति उस्सै परोआर दा इक अंग ऐ।  जेक्कर कुसै गी शक्क हे बी तां ओह् आंदोलन दे बाद साफ होई गे।  नेहा इसकरी कीजे आंदोलन च मारे गे लोकें गी सम्मानित करने आस्तै समिति पास्सेआ हिन्दू विश्व परिषद दे प्रवीण तोगड़िया गी आमंत्रित कीता गेआ।  देश दे अल्पसंख्यकें ओह् चाहे ईसाई होन, दलित होन जां मुस्लिम, दे खलाफ तोगड़िया दी घृणित वाणी कोई छप्पी दी गल्ल नेईं ऐ।  आंदोलन दे दरान आत्महत्या करने आह्‌लें जां पुलस दी कारवाई च मरने आह्‌लें लोकें गी सम्मानित करने आस्तै आयोजित कीते गे समारोह दी अध्यक्षता करने आस्तै तोगड़िया गी चुनियै समिति ने सारे पर्दे टहाई दित्ते न।  एह्‌दे कोला पैह्‌लै नमीं दिल्ली च भाजपा पास्सेआ समिति दे सदस्यें आस्तै इक भव्य सोआगत समारोह् आयोजित कीता गेआ हा।  एह् घटना उ’नें ब्यानें दियां बरोधाभासी न जिंदे च एह् आक्खेआ जंदा हा जे संघर्श समिति कुसै बी राजनीतिक संगठन कन्नै नेईं जुडड़ी दी ऐ ते ना गै एह् कोई राजनीतिक एजेंडा अग्गै बधा दी ऐ।  बशक्क गै समिति पासेआ इ’नें सच्चाईयें गी स्वीकार करने च आनाकानी कीती गेई ब तथाकथित धर्म निरपेक्ष पार्टियें ते लोकें दी मदद कन्नै समिति दा मखौटा दिक्खी पाना कठन ऐ।  इस सच्चाई कोला कोई बी अनजान नेई होग जे संघर्श समिति दी उच्च कमान मती हारी संघ परोआर दे उग्र तत्वें दे हत्थें च रेही।  राज्यपाल पास्सेआ गठत समिति कन्नै जेह्‌ड़े पंञ लोक वार्ता ते समझौता करन गे हे ओह् आरएसएस दे केडर न ते समिति दा समर्थन कनरे आह्‌ले मते हारे लोक बाकी पार्टीयें कन्नै जुड़े होने दे बावजूद हिन्दु कट्टरपंथियें कन्नै हमदर्दी रक्खने आस्तै जाने जंदे न।  सच्चाई सामने आई गेई ऐ ते हुन एह् समझी लैना मुश्कल नेईं ऐ जे आंदोलन गी पूरी चाल्ली कन्नै भगवां ब्रिगेड दा समर्थन हा जां नेईं। 